CLXXXII.  Coenobii S. Mariae Suessionensis omnia bona possessionesque confirmat.   (Anno 1147, Maii 25.) [GERMAIN,  Hist. de N.-D. de Soissons,  438.]
Author: Eugenius III

EUGENIUS episcopus, servus servorum Dei, dilectis in Christo filiabus MATHILDI abbatissae coenobii Sanctae Mariae Suessionensis ejusque sororibus, tam praesentibus quam futuris, regularem vitam professis, in perpetuum.

Religiosis desideriis dignum est facilem praebere consensum ut fidelis devotio celerem sortiatur effectum; quocirca, dilectae in Domino filiae, vestris justis postulationibus clementer annuimus et praefatam ecclesiam, in qua divino mancipatae estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona praefata ecclesia in praesentia juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque succedentibus et illibata permaneant; in quibus propriis haec duximus exprimenda vocabulis: Villam videlicet Patriniacum Morcinctum cum viculis earum; Molnicatum, Cavinionum, Esiacum, Nantoilum, Laffoce, Trosliacum, Colesiacum, Ressontium, Morcinum, Saconia cum appendiciis suis; decimam quam habetis apud Altrepiam; Caudunum, Colomellam cum appendiciis suis; Billiacum, Asiacum, Carcrisiam cum appendiciis suis; Corciacum, Choy, Gehennas, Carliacum cum appendiciis suis; Bachevel cum appendiciis suis; Ulliacum et ea quae apud Guni possidetis; Nigellam, Nugaredum cum appendiciis suis. In territorio Coloniensi Caldelaich cum appendiciis suis; in territorio Maguntiae Chrocam cum appendiciis suis; Edumhum, altare quoque de Troisli, altare de Colysi, altare de Corcy, altare Flori, altare de Mansi, altare etiam de Colomella, altare de Nantolio, altare de Chacrisia, et altare de Patriniaco, altare de Morcincto cum libertatibus et conditionibus ab Hugone et Simone episcopis canonice vobis concessis, et scripto eorum firmatis; altare quoque de Fresniciis, altare de Bruelio; extra oppidum Sancti Quintini, monasterium in honore Sanctae Mariae dicatum, in pago Trecensi, terram apud villam quae dicitur . . . . . necnon et in viculis ejusdem villae, et feodum Arnulfi, advocatiam super villas Cavinionum, videlicet Esiacum, Fillenias, Paremniacum. Item aliam advocatiam super eumdem Esiacum, villam juxta Bestisi quae Mesnil nuncupatur, cum appendiciis suis, viaturam apud Charliacum, decimam apud Cavinionum viginti solid. ad pontem Suessionis, feodum Sauvalonis, feodum Rogerii de Thorota; apud Bucyvinaticorum modios VIII, apud Charliacum modios duos vini, et dimidium modium avenae et quaedam alia; apud villam duos modios vini; apud Bruelium terram quam Elizabeth monialis possidebat; decimam culturarum Hugonis praepositi de Charliaco; apud Bursonam decimam quam Paganus Delbuisson tenebat; apud Gehennias quartam partem advocatiae quam Adelais monialis possidebat. Conventionem vero quae inter vos et Radulphum Nigellensem dominum super marca argenti quam a vobis singulis annis recipere consueverat, et villa quae dicitur Fresneices et silva ad eamdem villam pertinente rationabiliter facta per praesentis scripti paginam confirmamus, ut videlicet vestra ecclesia de caetero marcam illam non persolvat, et praefatus Radulphus pro compensatione ipsius marcae jam dictam villam de caetero habeat, atque debitum et consuetum servitium faciat vobis; vestrae autem ecclesiae ejusdem villae, ecclesia et atrium, et hospites atrii, et omnis justitia perpetuo remaneant. Sane laborum vestrorum quos propriis manibus aut sumptibus colitis, seu de nutrimentis vestrorum animalium, nullus a vobis decimam exigere praesumat. Decernimus ergo ut nulli omnino hominum liceat praefatum locum temere perturbare, aut ejus possessiones auferre, vel ablatas retinere, minuere, aut aliquibus vexationibus fatigare; sed omnia integra conserventur earum, pro quarum gubernatione et sustentatione concessa sunt, usibus omnimodis profutura, salva sanctae sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita si non satisfactione congrua emendaverit, potestatis honorisque sui dignitate careat, reamque se existere divino judicio de perpetrata iniquitate cognoscat, et a sacratissimo corpore ac sanguine Dei et Domini nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud judicem districtum praemia aeternae pacis inveniant. Amen. Ego Eugenius Catholicae Ecclesiae episcopus s. Ego Albertus Ostiensis episcopus s. Ego Imarus Tusculanus episcop. s. Ego Guido presbyter cardinalis tit. S. Chrysogoni s. Ego Humbaldus presb. card. tit. SS. Joannis et Pauli ss. Ego Julius presbyter cardin. tit. S. Marcelli s. Ego Jordanus presbyter cardinalis tit. S. Susannae s. Ego Odo diaconus cardinalis S. Georgii ad Velum Aureum s. Ego Octavianus diaconus cardinalis Sancti Nicolai in Carcere Tulliano s. Ego Joannes Paparo diacon. card. S. Adriani s. Ego Gregorius diacon. cardinal. S. Angeli s. Ego Joannes diacon. card. Sanctae Mariae Novae s. Ego Guido diaconus cardinalis S. Mariae in Porticu s. Ego Jacinthus cardinalis S. Mariae in Cosmedin s. Datum Parisiis per manum Hugonis presbyteri, agentis vicem domni Guidonis sanctae Romanae Ecclesiae diaconi cardinalis et cancellarii, VIII Kalendas Junii, indictione X, Incarnationis Dominicae anno millesimo centesimo quadragesimo septimo, pontificatus vero domni Eugenii III papae anno III.